દેશપ્રેમ અને રાષ્ટ્ર્‌ભક્તિ માટે આવી આશાભરી માન્યતાઓ જ સાચી છે તેવો આગ્રહ રાખનારો વર્ગ પણ આપણી વચ્ચે છે. આઝાદીનાં ૭૦ વર્ષ બાદ દેશમાં ભારે મોટું પરિવર્તન આવ્યું છે તે જોઈ શકાય છે. અન્ન ઉત્પાદનમાં જંગી વધારો, દૂધ, ફળો, શાકભાજીની પેદાશમાં પણ નોંધપાત્ર વધારો માથાદીઠ આવક અને સરેરાશ આયુષ્યનો આંકડો પણ અનેકગણો વધ્યો છે. આરોગ્ય, શિક્ષણ અને સમાજ કલ્યાણની અગણિત યોજનાઓ છે. આમ યાદી કરવા બેસીએ તો ખૂબ ઉત્સાહજનક ચિત્ર સામે આવે છે. ચંદ્રયાન, મંગળયાન એક સાથે ૧૦૦ થી વધારે ઉપગ્રહો છોડવાનો વિક્રમ અને અણુશક્તિની ક્ષમતાનો વિચાર કરીએ તો ભારત એ શક્તિશાળી અને સુખી પ્રદેશ ગણાય.